PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2001/ZK/1/1/53		                              		 Bratislava: 22. február 2001

	Protimonopolný úrad Slovenskej republiky, I. výkonný odbor, v správnom konaní začatom na návrh Asociácie spracovateľov a spotrebiteľov sladidiel, Kašmírska ul. 7, 821 04 Bratislava vo veci § 3 zákona  č. 188/1994 Z. z. o ochrane hospodárskej súťaže v znení neskorších predpisov voči výrobcom  cukru v Slovenskej republike takto

rozhodol:

v zmysle § 12 ods. 2 zákona č. 188/1994 Z. z. o ochrane hospodárskej súťaže v znení  neskorších predpisov podnikateľ Trnavský cukrovar a.s., Šrobárova 5, 917 01  Trnava  nie je účastníkom konania. 	

Odôvodnenie:

          	Listom ev. č. 505 zo dňa 24.01.2001 bol doručený Protimonopolnému úradu Slovenskej republiky, I. výkonnému odboru (ďalej len „úrad“) ako  príslušnému úradu  podľa § 11 ods. 1 písm. b) zákona č. 188/1994 Z. z. o ochrane hospodárskej súťaže v znení neskorších predpisov (ďalej len „zákon“) podnet od Asociácie spracovateľov a spotrebiteľov sladidiel, Kašmírska ul. 7, 821 04 Bratislava (ďalej len „Asociácia“) voči výrobcom cukru na Slovensku  vo veci dohody obmedzujúcej súťaž. 

	Dňom doručenia  podnetu sa začalo  v zmysle § 12 ods. 1 zákona  v spojení s § 18  ods. 2 zákona č. 71/1967 Zb. o správnom konaní (ďalej len „správny poriadok“) správne konanie  vo veci  § 3 zákona.

	Listom č. 525/PMÚ SR/2001  zo dňa 25.01.2001 úrad upovedomil v zmysle ustanovenia    § 18 ods. 3 správneho poriadku spoločnosť Trnavský cukrovar a.s., Šrobárova 5, 917 01 Trnava  (ďalej len „Trnavský cukrovar“) o tom, že je účastníkom predmetného správneho konania.

	V priebehu konania úrad zistil, že rozhodovaciu právomoc v rámci riadenia spoločnosti Trnavský cukrovar prakticky  vykonáva  jeho majoritný akcionár spoločnosť WORD a.s., Nitrianska 5 , 821 08 Bratislava.

          Na základe vyššie uvedeného dospel úrad k záveru, že  spoločnosť Trnavský cukrovar nie je účastníkom  predmetného správneho konania a preto rozhodol tak, ako je uvedené vo výrokovej časti tohto rozhodnutia. 

Poučenie:

         Podľa § 61 ods. 1 zákona č. 71/1967 Zb. o správnom konaní proti tomuto rozhodnutiu možno podať na Protimonopolný úrad Slovenskej republiky, I. výkonný odbor v lehote 15 dní odo dňa oznámenia tohto rozhodnutia rozklad. Včas podaný rozklad má odkladný účinok.

                                                                         Ing. Ladislav Szabó
                                                                  riaditeľ I. výkonného odboru 

Rozhodnutie sa doručí:

Trnavský cukrovar a.s., Šrobárova 5, 917 01 Trnava